BRATISLAVA. Rozhodnutie vlády o zvýšení minimálnej mzdy na budúci rok o 60 eur na 580 eur môže spôsobiť zdražovanie cien potravín.
V tlačovej správe na to upozorňuje Slovenská poľnohospodárska a potravinárska komora.
Úprava odbytových cenách
"Väčšina potravinárskych podnikov totiž nevie utlmiť úpravu minimálnej mzdy vo vlastnej ekonomike a bude nútená rokovať o zvýšení odbytových cien. Bude teraz na zvážení každého jedného výrobcu, či pristúpi k úprave odbytových cien a či to jeho odberatelia akceptujú," tvrdí komora.
Rozhodnutie vlády podľa Slovenskej poľnohospodárskej a potravinárskej komory jednoznačne smeruje k tomu, že je nevyhnuté upraviť odbytové ceny potravín podľa toho, ako rastú mzdy.
Plat a 42 predpisov
Nárastom sumy minimálnej mzdy sa podľa komory totiž nezvýši len samotná minimálna mzda, ale aj mnohé mzdové príplatky.
"Minimálna mzda je totiž naviazaná na 42 iných právnych predpisov, čo má následne priamy dosah na ekonomiku jednotlivých podnikov v podobe ďalšieho rastu osobných nákladov zamestnávateľov," uviedol predseda Únie potravinárov Slovenska Stanislav Voskár.
Skokové navýšenie miezd v čase pomaľovania rastu
Podpredseda Slovenskej poľnohospodárskej a potravinárskej komory Marián Šolty tvrdí, že vláda je najdôležitejším článkom pri určovaní minimálnej mzdy.
"Na rovinu by mala povedať, že zvýšenie miezd bude mať za následok zvýšenie nákladov firiem v celom národnom hospodárstve," povedal.
Položil si pritom otázku, či si krajina môže dovoliť takéto zvýšenie najnižších hrubých zárobkov v časoch spomaľovania rastu hrubého domáceho produktu Slovenska.
Minimálna mesačná mzda na Slovensku sa od začiatku budúceho roka zvýši zo súčasných 520 eur na 580 eur. V stredu o tom rozhodla vláda.
Najnižší hrubý zárobok za každú odpracovanú hodinu stúpne na 3,333 eura zo súčasných 2,989 eura. Čistý príjem zamestnanca pracujúceho za minimálnu mzdu tak oproti tomuto roku vzrastie o 46,39 eura na 476,39 eura.
Za takýmto nárastom sumy čistej minimálnej mzdy však nie je len zvýšenie hrubého zárobku o 60 eur, ale aj nárast nezdaniteľnej časti základu dane na rok 2020 z 19,2-násobku na 21-násobok životného minima, ktoré nedávno schválil parlament.
Minister práce a sociálnych vecí Ján Richter dostal od vlády úlohu, aby pracoval na odviazaní príplatkov za prácu v noci či cez víkend od minimálnej mzdy a aby sa tieto príplatky naviazali na priemernú mzdu. "Niet víťazov, ani porazených," povedal Richter.
Podľa neho je dôležité, aby ľudia mali motiváciu pracovať. "Je to kompromis medzi chceným a možným, chceli sme viac," povedal na tlačovej besede šéf Konfederácie odborových zväzov Marián Magdoško. Dodal, že odborári budú ďalej bojovať za zvyšovanie minimálnej mzdy.